La delegació de Sanitat i Consum aconseguix l'aprovació del pla de tractament aeri per al control de mosquits
26 de maig 2020

![Imagen 1](/media/0rtpnvwe/49_maqueta_timon.jpg)

![](/media/w0xmp3rj/49_c_fumigacionmosquitos.jpg)  
_I__matge d'un dels tractaments terrestres que a més es podran realitzar per via aèria_  
  

La delegació de Sanitat i Consum ha aconseguit l'aprovació del pla de tractament aeri per al control de mosquits en el municipi de Sagunt. Esta actuació aprovada per la Conselleria de Sanitat Universal i Salut Pública autoritza els tractaments en zones de marjaleria d'Almardà-Corinto i de l'aiguamoll de la marjal dels Moros. No obstant això, denega l'actuació en zona de la desembocadura del riu Palància.

  

Per la seua banda, la Direcció General de Salut Pública i Addiccions ha resolt que esta aprovació està condicionada a diversos aspectes. El primer, que l'aplicació aèria requerix la corresponent resolució expressa prèvia de l'esmentada direcció general, on es delimitarà la zona específica de tractament, de manera que s'ha de sol·licitar l'autorització en cada cas amb l'antelació suficient. En segon lloc, els tractaments a la marjal dels Moros, zona inclosa en l'àmbit d'espais naturals protegits de la Xarxa Natura 2000, hauran de valorar-se per la Direcció General de Medi Natural i Avaluació Ambiental, si se sol·licita la seua aplicació durant l'època de nidificació de les aus aquàtiques colonials (mesos d'abril i maig). En tercer lloc, prèviament a la realització del tractament, s'haurà de constatar l'existència de les poblacions de mosquits que en la sol·licitud s'esmenten. I finalment, este pla aprovat té una validesa d'un any, sent necessària la seua renovació anual, indicant, si és el cas, les modificacions d'este.

  

El regidor de Sanitat i Consum, Javier Timón, ha concretat que «**amb esta autorització es permet ampliar la superfície de tractament perquè, d'esta forma, podem accedir a zones inaccessibles amb mitjans terrestres i, per tant, millorar l'eficàcia dels tractaments**». També, Timón ha informat que els tractaments seran realitzats amb el biocida VECTOBAC 12AS, l'únic autoritzat pel Ministeri de Sanitat Consum i Benestar Social per a la seua utilització per mitjans aeris.

  

D'altra banda, Timón ha comunicat que l'actuació en la zona del delta del riu no ha aconseguit l'autorització per no complir-se la distància mínima als habitatges del nostre municipi i del municipi de Canet d'en Berenguer. No obstant això, el regidor ha declarat: «**Com ja informàrem la setmana passada, estem treballant per a donar una solució definitiva al problema de embassament d'aigües pluvials en estes zones, la qual cosa ens permetrà minimitzar la proliferació de mosquits i millorar l'accessibilitat de les mateixes per a poder realitzar els tractaments de manera més efectiva**».

*   [](http://www.facebook.com/sharer.php?u=https://aytosagunto.es/va/actualitat/la-delegacio-de-sanitat-i-consum-aconseguix-l-aprovacio-del-pla-de-tractament-aeri-per-al-control-de-mosquits/ "Facebook")
*   [](http://twitter.com/share?url=https://aytosagunto.es/va/actualitat/la-delegacio-de-sanitat-i-consum-aconseguix-l-aprovacio-del-pla-de-tractament-aeri-per-al-control-de-mosquits/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-delegacio-de-sanitat-i-consum-aconseguix-l-aprovacio-del-pla-de-tractament-aeri-per-al-control-de-mosquits/ "Linked In")
*   [](mailto:?body=https://aytosagunto.es/va/actualitat/la-delegacio-de-sanitat-i-consum-aconseguix-l-aprovacio-del-pla-de-tractament-aeri-per-al-control-de-mosquits/)